
Juliette-nek és Romának


1
1931. SZEPTEMBER

Két kopogás azt jelentette: „tiszta a levegő”, három kopogás pedig: „Dorogaja,{1} az ég szerelmére, nincs szabad kezem, nyiss ajtót végre!” Azért vezették be a titkos kódot a bejárati ajtónál, mert Juliette Cajnak rossz szokásává vált, hogy minden alkalommal lesből rontott rá a férjére, amikor az hazatért, még akkor is, ha Roma csupán néhány órára szaladt el, hogy bevásároljon. A puszta szerencse és a gyakorlott ügyesség kombinációjának köszönhették, hogy egyszer Romának sikerült fél kézzel elkapnia Juliette-et, miközben nem ejtette ki a másik kezéből a körtékkel teli zacskót.

Odakintről egyre hangosabban lehetett hallani a közelgő lépéseket. A konyhában a napraforgó alakú óra délután négyet mutatott. Roma megmondta előre, hogy körülbelül ilyentájt fog hazaérni. Csak a szomszédos városba ment.

Juliette felpillantott az íróasztaláról, de nem pattant fel azonnal Roma kopogtatását várva. Tipikus, alacsony csoucsuangi házban laktak, amely közvetlenül a keskeny csatorna partjára épült. Reggelente, ha csónakok jártak arra, Juliette a víz halk csobogására ébredt. Ilyenkor kilépett a házból egy szál hálóruhában, olyan korán, hogy még a nap sem jött fel a csatorna túloldalán sorakozó házak mögül, csak a kerámia tetőcserepek ragyogtak aranyló fényben, ahogy ívelt sziluettjeiket megvilágította a lágyan hullámzó vízről érkező visszfény. Madárcsivitelés töltötte be a friss levegőt, amit csak tovább fokozott a kisvárosra ilyenkor jellemző mélységes csend.

Ugyanakkor az övék volt az utolsó ház a városka legfélreesőbb csatornájának a külső partján, mielőtt a víz és a nyirkos erdők átvették az uralmat a táj fölött. Míg a város felőli parton számos épület sorakozott, rendszerint nyitott ajtókkal, beszélgető szomszédokkal, a magas kőhídon ritkán keltek át az emberek, hogy átsétáljanak a külső partra – csak akkor történt ilyen, ha a szomorúfűz mellett megbúvó házhoz jött valaki, a házhoz, amelynek az ablakait golyóálló üvegre cserélték, a házhoz, amelyről úgy hírlett, hogy volt gengszterek lakják, akik a nagyvárosból költöztek ide.

Így aztán amikor Juliette dulakodást vélt hallani a ház előtt, kihúzta a lábára szíjazott tokból a kését, és az ajtóhoz sietett, majd feltépte.

Az ismeretlennek alig volt egy másodperce arra, hogy összerezzenjen, mielőtt a lány a torkára szorította a pengét.

– Megmondtam, hogy maradj mögöttem. Komolyan hagynom kéne, hogy a feleségem miszlikbe aprítson, csak mert alkalmatlankodsz… – Ez a hang távolabbról szólt, a tulajdonosa éppen zsebre tett kézzel kelt át a hídon. Már jóval azelőtt beszélni kezdett, hogy kibontakozott előtte ez a jelenet, Roma Montagov ugyanis tudta, hogy Juliette felismeri a léptei hangját, és nem veszi jó néven, ha nem őt hallja az ajtajuk előtt. – Szerencséd… – Roma leugrott a hídról és odament hozzájuk, és amikor már elég közel volt, megpaskolta Juliette könyökét. – …hogy a feleségem olyan békés természetű és jóindulatú.

Juliette eltette a pengét, és rámosolygott az idegenre. A fiú elég fiatalnak tűnt, nem lehetett több tizenhét évesnél; szürke inget viselt, jobb minőségben, mint errefelé szokás.

– Teát? – kérdezte Juliette.

– Jóságos ég! – suttogta a fiú halkan, a szeme tágra nyílt a sokktól. – Majdnem megöltél!

– Ez nem igaz. – Juliette már vissza is lépett a házba, ahogy elhaladt az íróasztala mellett, megfordította a papírjait. Egyenesen a konyhába ment, félrerúgott egy farönköt az útból, közelebb a hideg kandallóhoz, amelyben nem égett a tűz. Gyakorlott mozdulattal, rutinosan feltette a kannát a tűzre, majd kivett a szekrényből három teáscsészét, és letette őket a kékre festett asztalra. – Ha meg akartalak volna ölni, már rég halott lennél.

Roma beterelte a fiút a konyhába. Kihúzott egy széket az étkezőasztalnál; a fiú egy szusszanással leroskadt rá. Amikor fütyülni kezdett a kanna, Juliette levette a felforralt vizet a tűzről, Roma pedig ezzel egyidejűleg a tealevelekért nyúlt a konyhapult felé. Bal oldalról a csészékbe adagolta őket, miközben Juliette a jobb oldalról leforrázta a tealeveleket, és a csészék fölött találkoztak, amikor Roma odahajolt, hogy csókot nyomjon a felesége arcára.

– Jól telt ez a három nap nélkülem? – kérdezte, hirtelen oroszra váltva.

Az asztal túlsó végén a fiú hallgatott, de kiegyenesedett a székén, az arcára volt írva a kíváncsiság. Nem látszott rajta, hogy értené, mit mond Roma, mégis árgus szemmel figyelte őket.

– Halálra untam magam – felelte Juliette, maga is oroszul. – Úgy az első öt órában befejeztem az összes könyvelési munkát, úgyhogy utána a zoknijaidat rendszereztem.

Roma elfojtotta a mosolyát. Igyekezett komoly képet vágni az ismeretlen előtt, ugyanis utálta mások előtt kimutatni a humorérzékét, Juliette pedig személyes küldetésének tekintette, hogy szándékosan provokálja.

– Igazán szörnyen sajnálom. Legközelebb több munkát kellene rád bíznom. – Roma kihúzott egy széket a feleségének, majd kivette a kezéből a kannát, és visszatette a tűzhelyre. – Mégsem hagyhatjuk, hogy holmi zoknikra kelljen pazarolnod a zseniális eszedet.

Az elmúlt években, amióta beindították az üzletet – ha az illegális fegyverkereskedést egyáltalán „üzletnek” lehet nevezni –, Juliette és Roma többbnyire együtt szoktak beszélni az ügyfeleikkel; egy táskával a kezükben kisiettek az ajtón és úgy szálltak be a kocsijukba, mintha minden kiruccanás a városból egy nagy kaland lenne. Ezúttal azonban éppen szállítmány érkezett a nagyvárosból ugyanaznap, amikor az egyik beszállítójuk találkozót akart, ezért Juliette itthon maradt, hogy gondoskodjon a készletről, Roma pedig egyedül utazott a megbeszélésre. Ő úgyis jobban konyított a tárgyaláshoz, ezért is szerette Juliette jobban, ha inkább a férfi beszél. Egy kliens szerint, akivel már nem voltak munkakapcsolatban, Juliette túlságosan „megfélemlítő” volt, és „hajlamos fenyegetőzni”.

Ebben tulajdonképpen nem tévedett, de ez akkor sem volt valami udvarias megjegyzés tőle.

– A zoknirendszerezés nem is volt olyan nagy nyűg, miután belejöttem – folytatta Juliette. – Fogalmam sem volt róla, hogy ekkora a lábad.

Roma félrenyelte a teát. Megpróbálta letenni a csészét, mielőtt kilöttyintette volna, és köhintett egyet, hogy jó helyre menjen a lenyelt teakorty. Juliette ártatlan arccal felvette a saját csészéjét, és méltóságteljesen beleivott.

– Akkor örömmel fogod hallani, hogy nekem sem volt tele izgalmakkal ez a néhány nap – szólalt meg Roma, miután sikerült túljutnia a köhögésen. – Mígnem hazafelé tartottam, és Jü-lun barátunk a kocsim elé vetette magát.

A fiú, akit Jü-lunnak hívtak, tüstént felkapta a fejét, amikor meghallotta a nevét. Tudta, hogy végre bevonják a beszélgetésbe.

– Igen, már tűnődtem, vajon miért hoztál haza egy ilyen kóbor teremtményt.

Juliette kínaiul folytatta, és a kezét nyújtotta Jü-lunnak. Szinte senki sem szoktak az otthonukba invitálni, úgyhogy itt valami másról lehetett szó, nem a szokásos klientúráról.

– Maj asszony vagyok.

Maj. A „Caj” és a „Montagov” legegyszerűbb összevonása, talán az újrakezdés történelmében a legkevésbé eredeti módszer egy álnév megalkotására. Roma és Juliette sokat civakodtak azon, hogy kinek a nevével kezdjék, ha kötőjellel vonnák össze a két nevet… de nem azért, mert bármelyikük a sajátját akarta előre tenni, sőt éppen fordítva. Juliette inkább Montagov akart lenni; Roma viszont ragaszkodott ahhoz, hogy túl nagy és sötét annak a névnek a múltja. A feleségének még mindig tetszett, ahogy a Juliette Montagova hangzik, mert ez volt a férfi neve, és csak ez számított. De Csoucsuangban szerencsésebb volt kínai nevet használni, szerencsésebb volt Romának eljátszania, hogy félig kínai – a vonásai úgyis éppen elég meggyőzőek voltak –, különben még többen gyanakodtak volna itt arra, hogy kik is ők valójában, és mi elől menekültek ide.

– Maj tajtaj{2} – köszönt Jü-lun illedelmesen, és kezet rázott Juliette-tel. – Szükségem van a segítségedre. Úgy sejtem, tiéd a végső döntés az ilyen ügyekben. Kérlek!

Juliette jelentőségteljes pillantást vetett a férjére.

– Na, hallod ezt? Azt hiszi, én vagyok itt a főnök.

– Nem kell úgy tenned, mintha ez meglepne. – Roma leengedte a karját a felesége székének háttámlájára. Kitépett egy meglazult cérnát a ruhájából – Juliette ruhatárának a terjedelme drasztikusan lecsökkent, amióta elmenekültek Sanghajból, de még így is aprólékosan hímzett darabokból állt –, majd visszafordult Jü-lunhoz, hogy hozzátegye: – Meséld el neki, amit nekem is mondtál!

Jü-lun habozott egy kicsit, majd közelebb húzódott az asztalhoz. A szék lábai csikorogtak a padlódeszkán.

– Úgy hallottam, hogy ha fegyver kell, hozzátok érdemes fordulni – kezdte. – Én… be akartam szerezni néhányat, de nincs annyi pénzem, hogy meg tudjam fizetni. – A fiú lesütötte a szemét. – Azt reméltem, esetleg hajlandóak lennétek valamilyen cserére. Szívesen kézbesíteném az üzeneteiteket.

Juliette csak pislogott, tűnődve oldalra billentette a fejét. A szemébe hullt egy hajtincs. Megpróbálta kifújni az arcából, de újabban túl hosszúra hagyta nőni a haját, már a válla alá ért, így a fújással mindössze annyit ért el, hogy sikeresen az arcára tapasztotta azt a tincset.

– Jelenleg nem igazán keresünk új munkaerőt – felelte Juliette. Érezte, hogy Roma megsimítja a karját, csupán ráérős, ösztönös mozdulattal, nem tudatosan. Hosszúra nyúlt a csend. Juliette visszarázta a haját a helyére. – Arra viszont kíváncsi lennék, hogy pontosan mit akarnál azokkal a fegyverekkel. Nem abból a demográfiai csoportból jöttél, amelyikbe az ügyfeleink tartoznak.

Jü-lun Romára sandított. Ennyit már nyilván elárult Romának is, ha a férfi hajlandó volt idáig elhozni, hogy kikérhesse Juliette véleményét.

– Valaki fenyegeti a menyasszonyomat. 

Aha! Juliette halkan felsóhajtott, és hátradőlt. Persze hogy Roma át tud érezni egy ilyen helyzetet. A fene egye meg azt a vérző szívét! Juliette úgy szerette a férjét, hogy az már szinte fájt.

– Nem idevalósi – tisztázta gyorsan Jü-lun. – Három évvel ezelőtt menekült el Vlagyivosztokból, menekültként jött Sanghajba, mielőtt beljebb költözött az ország szívébe. – A fiú belenyúlt a zsebébe, és elővett egy képet. A jelek szerint még Roma sem láthatta, mert hirtelen ő is előrehajolt, és összerezzent a döbbenettől. Alig lehetett észrevenni a reakcióját, de a keze még mindig Juliette karján nyugodott, ezért ő úgy érezte a testéből áradó feszültséget, mint a saját érzelmeit. Jü-lun menyasszonya ugyanis kiköpött mása volt Alisának, Roma húgának. Elég látványos volt az eltérés ahhoz, hogy nyilvánvalóan két különböző emberről legyen szó, mégis, első pillantásra Juliette könnyedén összetévesztette volna a két fiatal nőt, a szőke fürtjeiket és a mosolyráncokkal keretezett, mélyen ülő, sötét szemüket. – Csak én vagyok neki – fejezte be halkan Jü-lun. – Azt reméltem, ti talán tudnátok segíteni. Ha fegyverrel nem is, legalább…

A fiú elhallgatott. Megroggyant a tartása, mintha kiszállt volna belőle az erő.

– Valaki folyamatosan zaklatja a múltjából. Ha fegyverekről nem lehet szó, azt reméltem, legalább a védelemről beszélhetünk.

Roma csak most szakította el a tekintetét a képről, és felszaladt a szemöldöke.

– Ezt a részét nem említetted idefelé jövet. – Zavart értetlenség vegyült a hangjába. – Miféle védelemről akarsz beszélni? Mi itt egy kisvállalkozást működtetünk, nem őrző-védő szolgálatot.

Jü-lun összepréselte az ajkait, és nagyot nyelt. Ismét belenyúlt a zsebébe, és ezúttal egy újságkivágást húzott elő.

– Egyszer már egy egész várost megvédtetek, nem?

Lassan széthajtogatta az újságkivágást. Először a két arckép került elő, majd a fölöttük álló, vastag betűkkel szedett főcím:

A sanghaji szerelmespár emlékére

Juliette Caj és Roma Montagov

1907–1927

– Juliette Caj és Roma Montagov, a Skarlát Banda és a Fehér Virágok örökösei, két viszálykodó család gyermekei, akik egy véres háború közepébe születtek, dacoltak a sorsukkal, hogy véget vessenek ennek a gyilkos körforgásnak, és végre együtt lehessenek. – Jü-lun ünnepélyes nyomatékkal ejtett ki minden egyes szót. Mintha egyszer régen, valahol máshol már hallotta volna ezeket a sorokat, és most emlékezetből mondta volna fel őket. – Abban bíztam, hogy ha valaki, ti ketten biztosan megértitek.

A két rajzolt portré kísértetiesen hasonlított rájuk. Juliette a kezébe vette az újságkivágást, és felemelte a délutáni fénybe, hátha talál rajta valamit, amivel elég meggyőzően le tudja tagadni a kilétüket.

Semmit sem talált. Az ő arcuk volt az újságkivágáson, ehhez nem fért kétség. Roma viszont egy futó pillantásra sem méltatta a két arcképet.

– Biztos, hogy tévedsz – jelentette ki. – Soha még csak nem is hallottam a Roma Montagov nevet. Az efféle nagyvárosi pletykák nem jutnak el Csoucsuangba.

– Hogyan? – kiáltott fel Jü-lun döbbenten. – De hisz épp most beszéltetek oroszul.

– Beszéltünk volna? Én nem emlékszem.

Jü-lun most Juliette-hez fordult, elképedve tátogott, egy hang sem jött ki a torkán. Végül a lány mögé mutatott.

– Ott lóg egy festmény a sanghaji vajtanról.{3}

Juliette hátrapillantott, hunyorogva szemügyre vette a bekeretezett képet, úgy tett, mintha eddig észre sem vette volna, mit ábrázol. Az unokatestvére, Celia hozta ajándékba, miután Juliette bevallotta neki, hogy már-már kezdi elfelejteni a Bundot – a sós, tengeri aromát, a deszkák nyikorgását a talpa alatt. Sanghaj tengerparti város, egy kikötő, ahol a nap huszonnégy órájában áramlik a forgalom, ahová folyamatosan futnak be hajók, és úgy lüktetnek az utcák az élettől, hogy a legcsodálatosabb pillanatokat ugyanazzal a lélegzetvétellel leheli ki magából, mint a legsötétebb mélypontokat. Csoucsuang ennek éppen az ellentétje. A nyugalma a menedék ígéretét hordozta magában, ahogy minden irányból védőburkot vont maga köré a csatornáiban hullámzó víz lusta csobogásával.

– Nahát, micsoda egybeesés – jegyezte meg Juliette. Ugyanúgy blöffölt, mint Roma az imént. – De mi Harbinból jöttünk ide, nem Sanghajból. – Juliette lassan visszatolta az újságkivágást Jü-lun elé. A fiúnak az arcára volt írva, hogy nem hisz nekik, de nem tudta, mivel bizonyíthatná be, hogy nem mondanak igazat, hacsak nem vádolja őket nyíltan hazugsággal. – Ha jól értem, ezek az emberek már rég meghaltak – tette hozzá Juliette lágyan. – Tessék. – Megsajnálta a fiút, felkapott egy tollat a háta mögötti pultról, és gyorsan lefirkantott egy telefonszámot a papír szélére: a város közös telefonvonaláét. – Ha lesz rá módod, hívj fel minket, hogy rendes üzletet köthessünk. De te nem minket keresel. Sajnálom.

Őszinte volt a bocsánatkérés. Valaha azt hitte, hogy a Skarlát Banda örököseként hatalma lesz segíteni azoknak, akiknek szükségük van rá, s eltaposni azokat, akik ártani akarnak neki. Ám az ilyen hatalomnak nem szabad egyetlen kézben összpontosulnia, és egy ilyen pozíció csak az életére törő ellenségek végeláthatatlan sorát garantálná. Ki sem bírta volna fejezni, mennyivel jobban élvezte az életet a Skarlát Banda nélkül, mégis mindig ott volt az a kis tüske a szívében, amiért már nem tudta egyetlen csettintéssel megoldani a dolgokat.

Jü-lun elvette az újságkivágást, és visszatette a zsebébe a menyasszonya fotója mellé. Megremegett az ajka. Mielőtt ez újra megtörténhetett volna, kisimította a vonásait, és megadóan bólintott.

Roma felállt, és megkerülte az asztalt.

– Kikísérlek – mondta, és rácsapott Jü-lun vállára. – Haza tudsz jutni?

Jü-lun felállt, de levertnek tűnt.

– Persze, miattam ne aggódj. Bocsánat a zavarásért.

– Á, nem bánjuk, ha néha egy kis élet van a házban.

Azzal eltűntek a nappaliban, s még néhány percig hallatszott a beszélgetésük duruzsolása, mielőtt az ajtó kinyílt, majd becsukódott.

Juliette felsóhajtott, az asztalra könyökölt, és a kezére támasztotta az állát. Még mindig ebben a pózban ült, amikor Roma visszatért a konyhába. Felpillantott, a szeme megakadt a férjén. Roma a boltívnek támaszkodott, felvonta a szemöldökét, mintha azt kérdezné, miért néz rá így Juliette, ő azonban továbbra sem fordította el róla a tekintetét. Szeretett úgy gyönyörködni Romában, hogy nem kellett attól tartania, hogy rajtakapják. Szerette, ha váratlanul megpillantotta a piacon, ilyenkor futni kezdett felé, és hátulról, meglepetésszerűen rávetette magát, amire nevetés volt a válasz, nem egy előrántott fegyver. A múlt miatt a jövő minden pillanata az újdonság erejével hatott, és Juliette soha nem unta meg, hogy reggelente csókokkal ébreszti a férje – rendre megvárta, hogy magától húzódjon el, nem volt hajlandó leállítani, csakhogy Roma sem volt hajlandó elsőként elhúzódni, széles mosollyal kínálta neki az arcát.

Azt hitte, hogy ez a megszállottsággal határos izgalom az első év után elmúlik. Talán ha elkezdik megszokni, hogy végre félelem nélkül élhetnek, végre nem nyomja a vállukat a két család és egy egész város sorsának a súlya… Pedig igazság szerint soha nem szabadultak meg igazán ettől a tehertől, így a tudattól sem, hogy valami egészen hihetetlen dolgot vittek véghez, amikor békére leltek itt. Juliette néha még mindig összerezzent, ha egy étteremben leejtettek a padlóra egy fémtálcát, meg volt győződve arról, hogy távoli lövéseket hallott, és indulnia kell, hogy szétcsapjon a verekedő gengszterek között. Ha gyorsan rájött is, hogy nincs mitől félnie, nem tudott tisztán gondolkodni, a tenyere egész nap nyirkos volt, a gyomra pedig görcsölt, amíg sikeresen el nem terelte valamivel a figyelmét. Roma néha még mindig pánikban riadt fel az éjszaka közepén, Juliette nevét kiáltozta, mintha álmában elragadták volna mellőle, s noha Juliette ott volt mellette, a kezét a férfi arcára szorította, és azt suttogta: „Itt vagyok, itt vagyok, szerelmem, minden rendben!”, Roma szíve reggelig nem csitult a nő keze alatt, és egyikük sem tudott visszaaludni.

Juliette most felállt a székről, és elindult felé. Szótlanul átkarolta a nyakát, és hagyta, hogy a férfi közelebb húzza magához, amíg egymáshoz nem simult a testük.

– Úgy sajnálom – suttogta Roma. – Ha előre tudom, hogy ezt zúdítja a nyakunkba, nem bajlódtam volna a fiúval.

– Hagyd, örülök, hogy ki akartad deríteni, segíthetünk-e neki – rázta a fejét Juliette.

A szemébe akart nézni, hogy bebizonyítsa, milyen komolyan gondolja. Már a puszta tény, hogy Roma megengedhette magának, hogy kedves legyen, s hogy ők ketten hétköznapi emberként ajánlhatnak segítséget, ahol csak lehetett, az csodálatos dolog volt. Csak az volt sajnálatos, hogy a fiúnak ilyen magas elvárásai voltak, amiknek Roma és Juliette aligha tudott volna megfelelni anélkül, hogy leleplezték volna magukat.

Óriási mértékű összhangra és együttműködésre volt szükség ahhoz, hogy az összes régi sanghaji kapcsolatukat felhasználhassák a személyazonosságuk felfedése nélkül. Volt, akit meg kellett zsarolni, mielőtt hajlandó volt együttműködni; mások esetében pedig apró hazugságok egész nyakatekert sorozatára volt szükség ahhoz, hogy meggyőzzék őket arról, mindvégig részt vettek a fegyverkereskedelemben. Akárhogyan is, az információ, amit Roma és Juliette külön-külön szerzett, együtt már aranyat ért, és le sem tagadhatták a múltjukban rejlő hatalmat, valahányszor megerősítettek egy kapcsolatot. Noha úgy tűnt, hogy egyesek gyanút fogtak, hogy az egykori legbelsőbb bandakörökből szivárgott ki az információ, senki sem hitte, hogy Roma és Juliette feltámadtak a halálból. Amíg azok, akik elég közel jutottak hozzájuk, hogy lássák az arcukat, nem kezdtek pletykákat terjeszteni, ez a felállás remekül működött. A személyazonosságuk megőrzése mindig is az első helyen volt a prioritási listán. Nem azért dolgoztak olyan keményen ezért az új életért, hogy ilyen könnyen összetörjön.

Juliette mégis rosszul érezte magát. Mert hazudott a fiúnak. Mert hazudott azoknak, akiket hátrahagyott Sanghajban. Tudta, hogy Roma sem tette még túl magát azon, hogy a városban hagyta a húgát. Túl veszélyes lett volna megengedni, hogy Alisa kedvére látogassa őket, ha megtudja, hogy itt vannak, ezért csak vártak és vártak, hogy csituljon a városban háborgó politikai felzúdulás, mielőtt felveszik vele a kapcsolatot. Juliette még Celiának sem szólt volna, ha nem az unokatestvére csempészi ki őket ide.

Múltak az évek. A gyerekarcok felnőtté értek, várták a kényelmes elégedettség pillanatát, ami talán soha nem jön el. Minden nap abban a tudatban telt, hogy Celiát kommunista ügynökként bármikor elkaphatják, ha Csoucsuangba utazik; hogy a jelenlegi kormány beviszi, és megvádolják, hogy bűnözőket bújtat, akiket, ha Juliette-ről volt szó, át kellett volna nevelni, ha pedig Romáról, ki kellett volna végezni. Örült, hogy ebben nem volt választása, sajgott a szíve az örömtől, hogy körülbelül havonta egyszer láthatta az unokatestvérét, amikor csak Celiának volt ideje meglátogatni, Juliette azonban szívesen magára vállalta volna a terhet, hogy halottnak tetteti magát, ha ezzel biztonságban tarthatja azokat, akiket a legjobban szeret. Ebből a szempontból hasonlítottak egymásra Romával. Ez volt a legnagyobb gyengéjük és a legnagyobb erősségük is egyben, s Juliette nem hitte, hogy valaha is megváltozna.

Talán ha Jü-lun újra megjelenne, Juliette mégis adna neki egy pisztolyt. Ingyen, amikor Roma épp nem néz oda.

Mintha csak meghallotta volna a felesége háborgó gondolatait, Roma a halántékára tette az ajkait, hogy elhallgattassa minden gondolatát.

– Nos – mondta –, bármikor örömmel teszlek boldoggá. – Juliette arca önkéntelenül felragyogott. Akármennyire keménynek tartotta is magát, Roma olyan gyorsan fel tudta szítani a szerelmét, hogy az már szinte kínos volt. Immár négy éve voltak együtt – megszakítás nélkül, nem számítva azokat a szörnyű éveket, amiket hol együtt, hol ellenségként töltöttek, különben lassan már a kilenchez közeledtek volna –, és még mindig olyan könnyű volt szeretni a férfit, annak ellenére, hogy mindentől elfordultak, amit valaha ismertek… Csak fel kellett tárnia a szívét, ahogy Romának is az övét, és Juliette arca mindig ragyogott a hőn szeretett férfi jelenlétében. – Emellett…

Juliette már épp el akart húzódni, a karja lehullt a férfiról, amikor Roma megragadta az állát, és visszatartotta. A mozdulat ijesztőnek is tűnhetett volna, mivel Roma és Juliette már többször megpróbálták ténylegesen megölni egymást azokban az ellenséges években – néhány esetben majdnem sikerült is –, ez a játékos durvaság mosolyt csalt Juliette arcára.

– „Fogalmam sem volt róla, hogy ekkora a lábad” – utánozta Roma a felesége hangját. – Dorogaja, igazán, megdöbbentem és csalódtam.

– Olyan hanyagul vezetem a házat?

– Nem, hanem mert ilyen rossz megfigyelő vagy.

Azzal Roma hirtelen átkarolta a derekát, és a vállára vetette a feleségét. Juliette kibomlott haja a szemébe hullt, visított, ahogy a feje tetejére állt a világ, és ösztönösen Roma ingébe kapaszkodott, miközben a férje bevitte a hálószobájukba.

– Azt hiszem, jobb lesz, ha újra megmutatom, hogy legközelebb biztosan tudd.


{1} Drágám (orosz).

 

{2} Tajtaj: feleség (kínai). Itt: férjezett asszony megszólítása. 

 

{3} Vajtan: a Bund neve kínaiul.

